Ngə́ mə bələ́ á fɔ̄ɔ̄ maa á mís móe, bɔ̌ hḿ tə́ naa mə́ yəm məzěn móe, ḿból yə̄ nâ mə́ yəm wa, mə́ bɔ̄ ényɔ̄ yǎ wāfû ǹnə́m. Tsogó tə́ fə̄ nâ áyɔŋ dí á nə ayɔŋ dóe”. 14Ǹtondôbə nyé nâ: “Yə mǎmēn mayi kə, mə və́ə́ wa awɔí ?” 15Mósɛs a dúgán fə dzó nâ: “Ngə́ wāmēn wāzǔ kig, tə wabɔ nâ bǐ kódō vá. 16Éyə̄ hḿ báyi yəm yá naa, tɔ mǎ, tɔ ayɔŋ dóe bǐ yén maa á mís móe ? Sə ńwūlán wāyi wulu ai bíā a ? Ḿból yə̄ nâ ai mǎ, ai ayɔŋ dóe bǐ zā fūlán ai mə́yɔŋ məvɔ́g mə́sə̄ mə́ nə́ á sí”. 17Ǹtondôbə nyé ai Mósɛs nâ: “É dzóm ō dzó dzílī, mayi dzɔ́ dúgán bɔ amú ō yén maa á mís máma, ńdɔ̄ fə mayəm wa á dzwé dóe.” 18Mósɛs nyé ai Ǹtondôbə nâ: “Makogolan ai wa, dzǒge tə́ mə́ fɔ̄mbɔ dúmá dóé.” 19Ńdɔ Zambá ā yalan nyé nâ: “Mayi bɔ̌ naa m̀fyɛ wám ó lod á mís móe, á mís móe mayi tád dzwé dámā yə̄ á nə́ naa: YAHVÉH, ǸTONDÔBƏ. É mod mǎdiŋ yén ngɔ́l, mə yénə́, ényɔ́ mādiŋ dzu, mə dzǔ”. 20Ńdɔ̄ fə a dúgán dzó nâ: “O sə́ kig ma dzǎm baan ásū, amú mod a sə́ kig ma dzǎm baan ásū a nyiŋí”. 21Ǹtondôbə a dúgán fə dzó nâ: “Yénə́ áfōlā dí á yóó á mgbág dzam, wayi tə́bə̄ á ńkōm á yób. 22Éyɔŋ dúmá dámā láyi lod, mayi wa sɔli á ḿbōg ákɔ́g, mə búdi fə wa á dwé dámā étēde a kəle kwí anə́ māyi lod.